SKRIFTLIG FORESPØRGSEL P-1952/03

af Paulo Casaca (PSE) til Kommissionen

(5. juni 2003)

Om: Alvorlig forsinkelse af gennemførelsen af Samhørighedsfonden i Portugal

Det var med stor bekymring, jeg læste Kommissionens meddelelser 2003/C 123/03(1) og 2003/C 123/05(2) i EUT den 24. maj 2003, vedrørende hovedpunkterne i beslutningerne om støtte fra Samhørighedsfondene til Portugal i 2002.

Ifølge de ovennævnte meddelelser har Kommissionen kun godkendt fem yderligere forslag til projekter for Portugal inden for rammerne af Samhørighedsfonden i 2002, nemlig behandling af fast byaffald i Vale do Ave, et spildevandsprojekt i Braga (tilfældigvis med en stavefejl i originalen), et spildevandsprojekt i Algarve undersøgelser, forvaltning af fast byaffald fra LIPOR samt vejstrækningen IP 6, der skal forbinde Peniche med IC 1 det hele med et samlet beløb på godt 106 mio. EUR.

Hvis man tænker på, at dette beløb svarer til budgetforpligtelser for flere år, er det forsvindende lille i forhold til de mål, som Det Europæiske Råd vedtog på topmødet i Berlin i marts 1999.

Under henvisning til Kommissionens gentagne opfordringer til medlemmerne af Europa-Parlamentet til at følge gennemførelsen af de strukturpolitiske foranstaltninger i deres valgkredse, anmoder jeg Kommissionen om at besvare følgende:

1. Hvilke beløb i budgetforpligtelser for 2002 svarer det samlede beløb for de fem nye godkendte projekter nævnt i disse meddelelser til?

2. Hvor højt er det beløb i budgetforpligtelser under Samhørighedsfonden for Portugal i 2003, der vil gøre det muligt for Portugal i slutningen af 2003 at nå det årsgennemsnit, der blev fastsat af Det Europæiske Råd i Berlin for programmeringsperioden 2000-2006?

3. Med udgangspunkt i den antagelse, at de årlige udbetalinger af budgetforpligtelserne for kommende godkendte projekter vil være af samme størrelse som for de allerede godkendte projekter: Hvor stort et beløb i fællesskabsbidrag vil det være nødvendigt at godkende for projekterne i 2003, hvis det skal lykkes at nå det årsgennemsnit, der er nævnt i det foregående punkt?

(1) EUT C 123 af 24.5.2003, s. 4.

(2) EUT C 123 af 24.5.2003, s. 13.

Svar afgivet på Kommissionens vegne af Michel Barnier

(27. juni 2003)

Som det ærede medlem anfører, beløber Samhørighedsfondens støtte til de fem projekter, der i 2002 blev godkendt for Portugal, sig til 106 mio. EUR, hvoraf 85 mio. EUR finansieres over budgettet for 2002, mens forpligtelserne for resten af støtten forudses indgået i senere regnskabsår i takt med projekternes gennemførelse.

På grundlag af gennemsnitsværdien af det vejledende interval, der anvendes for forpligtelsesbevillingerne opført på budgettet for hvert regnskabsår, beløber de disponible midler for Portugal for 2003 sig til 647 mio. EUR, heraf 478 mio. EUR for dette regnskabsår og 169 mio. EUR for bevillinger for 2002, som ikke har kunnet anvendes.

De beløb, der er indgået forpligtelser for eller er ved at blive indgået forpligtelser for, udgør i øjeblikket ca. 200 mio. EUR. Projekterne under behandling kan danne grundlag for indgåelse af forpligtelser på højst ca. 240 mio. EUR, hvis de alle godkendes i 2003. For at opsuge målbeløbet for 2003 skulle Portugal fremlægge projekter, der giver mulighed for at indgå forpligtelser for et yderligere beløb på over 200 mio. EUR, således at der bliver en rimelig sikkerhedsmargen.

Svaret på det ærede medlems tredje spørgsmål afhænger af de nærmere forpligtelsesbestemmelser for støtten fra Fællesskabet.

På grundlag af reglerne for den finansielle gennemførelse kan forpligtelserne gennemføres på to måder, nemlig:

- ved årlige trancher for projekter, hvortil der ydes en støtte på over 50 mio. EUR, og som har en gennemførelsestid på over to år

- i de øvrige tilfælde ved indgåelse af en forpligtelse på 80 % ved godkendelsen af projektet og en forpligtelse for de resterende 20 % i takt med projektets gennemførelse.

I det første tilfælde afhænger støttebeløbet for hvert regnskabsår af den finansieringsplan, der er opstillet for projektet. Det er derfor ikke muligt at anslå en værdi for de projekter, hvormed det disponible beløb for 2003 kan nås, uden på forhånd at kende finansieringsplanen.

I det andet tilfælde skulle de yderligere projekter, der godkendes i 2003, muliggøre tildeling af en støtte på mindst 260 mio. EUR.

Det beløb, der skal indgås forpligtelser for efter godkendelsen af de nye projekter, bliver naturligvis højere, hvis de projekter, der nu er til behandling, ikke alle kan godkendes.